ג'ק ברגמן

ג'ק ברגמן (באנגלית: Jack Bergman; נולד ב-2 בפברואר 1947) הוא קצין מרינס בדימוס, טייס ופוליטיקאי אמריקאי חבר המפלגה הרפובליקנית. ב-2016 נבחר לכהן כנציג המחוז הראשון של מישיגן בבית הנבחרים של ארצות הברית.

ביוגרפיה
ברגמן נולד בשקופי שבמינסוטה. ב-1969 סיים תואר ראשון בגוסטב אדולף קולג' שבמינסוטה, וב-1975 סיים תואר שני במנהל עסקים מאוניברסיטת מערב פלורידה.

ב-1969 התגייס לכוחות המילואים של חיל הנחתים של ארצות הברית. הוא עבר קורס קצינים וקורס טיס והוכשר כטייס מסוקי סער. הטיס מסוקי בואינג ורטול CH-46 אביר הים ושירת במלחמת וייטנאם. 

ב-1975 השתחרר, עבד כטייס אזרחי בחברת נורת'ווסט איירליינס והקים עסק עצמאי בתחום המיכשור הרפואי. 

בשירות המילואים שימש טייס מסוקי בל UH-1 במשמר הלאומי של רוד איילנד, כטייס מטוסים קלים וכטייס לוקהיד C-130 הרקולס בכנף הנחתים הרביעית. בהמשך שירת במטה כוח המשלוח הראשון של חיל הנחתים, כסגן מפקד כנף הנחתים הרביעית ובמטה כוח המשלוח הראשון של חיל הנחתים. בשנת 2000 מונה למפקד כנף הנחתים הרביעית ובשנת 2002 מונה למפקד קבוצת הלוגיסטיקה הרביעית של חיל הנחתים. שימש ראש הוועדה המייעצת לענייני מילואים של מזכיר הצי של ארצות הברית. ב-2003 גויס לשירות קבע, שירת כראש תחום מילואים במטה מפקדת חיל הנחתים, כמפקד בכוח המשלוח הראשון של חיל הנחתים במהלך מלחמת עיראק וביוני 2005 מונה למפקד כוח המילואים של חיל הנחתים/כוח הנחתים צפון, הכוח הגדול ביותר בחיל. סיים את שירותו ב-2009 בדרגת לוטננט גנרל. במהלך שירותו עוטר בין השאר במדליית השירות המצוין של הצי ובמדליית האוויר עם סימון V למשימות קרביות תוך סיכון אישי. 

בנובמבר 2016 התמודד וניצח בבחירות לנציגות המחוז הראשון של מישיגן בבית הנבחרים של ארצות הברית כשגבר על מועמד המפלגה הדמוקרטית ברוב של 55%. בנובמבר 2018 נבחר לתקופת כהונה שנייה.

נשוי לסינדי ואב לחמישה.

קישורים חיצוניים

 

 אתר הבחירות של ג'ק ברגמן
 ג'ק ברגמן באתר rollcall.com

הערות שוליים

חברי המפלגה הרפובליקנית (ארצות הברית)
גנרלים בחיל הנחתים של ארצות הברית
טייסי חיל הנחתים של ארצות הברית
טייסים אמריקאים
מעוטרי מדליית השירות המצוין של הצי
מעוטרי מדליית האוויר
חברי הקונגרס ה-115 של ארצות הברית
חברי בית הנבחרים של ארצות הברית ממישיגן
מפקדי כנפות בחיל הנחתים
חברי הקונגרס ה-116 של ארצות הברית
חברי הקונגרס ה-117 של ארצות הברית
חברי הקונגרס ה-118 של ארצות הברית
אמריקאים שנולדו ב-1947